મોઢેરાથી મુખ્ય કેનાલ પસાર થાય છે અને આ કેનાલમાંથી ચાણસ્મા તેમજ બહુચરાજી તાલુકામાં પ્રવેશ કરતી માઈનોર પેટા કેનાલોમાં પાણી છોડવાની સિંચાઈ મંત્રી દ્વારા જાહેરાત કરવામાં આવી હતી. જેને પગલે મુખ્ય કેનાલમાં પાણી તો છોડવામાં આવ્યું. પરંતુ બહુચરાજી તાલુકાના શંખલપુર, ડોડીવાડા, સાપાવાડા, વેણપુરા, સુરપુરા, ચંદ્રોડા, કાલરી, ખાંભેલ સહિતના રપ જેટલા ગામોમાં હજુ સુધી સિંચાઈ માટે પાણી પહોંચ્યું નથી. આ વિસ્તારમાં સિંચાઈ માટે નર્મદાનું પાણી મળે તે માટે ખેડુતોએ પોતાની મોંઘી જમીન મુખ્ય કેનાલ અને પેટા કેનાલો માટે આપી પરંતુ પાણી મળવાની આશા ઉપર પાણી ફરી વળ્યું છે. એકબાજુ વરસાદની અછત બીજી બાજુ પીવાના પાણી અને ઘાસચારાની સમસ્યા આ વિસ્તારમાં ગંભીર બનતી જાય છે. સરકારે તાલુકાને અછતગ્રસ્ત જાહેર કર્યો છે.